**לתת יד**

**מערך לימוד ליום השואה והגבורה**

**למורה:**

* בשנת תשפ"ד עם ישראל ומדינת ישראל מצאו את עצמם במשבר חמור שלא היה כמותו מאז השואה. המלחמה שפרצה ב- 7.10.23 הפגישה אותנו הישראלים עם תחושות שחשבנו ששייכות לעבר, ביטויים כמו: "הזוועות, אובדן החיים, בני ערובה. התחושה של חוסר אונים כשבמשך שבע שעות לא היה איש מלבד צוות החירום להגן על הילדים, המבוגרים, התינוקות והמשפחות שנטבחו ונשרפו. זו הייתה שואה, ממש מחוץ לדלתנו" דברים שאמר חיים ילין חבר קיבוץ בארי נשמעו אז, ועוררו ומעוררים גם היום שאלות.

בחרנו לא לעסוק בנושא המלחמה ישירות כדי לא להגביר את תחושות החרדה אך כן לתת מקום לקולות ולרגשות שיעלו ובייחוד לתחושת חוסר האונים שנראה שהיא במוקד ההשוואה.

**הסדנה עוסקת בתחושת חוסר האונים ובערבות ההדדית שיכולה לסייע למי שנמצא בקושי.**
[בנספח מצורף מאמר של דינה פורת על ההשוואה בין ה7.10 לשואה]

****

**פתיח:**

* נקרין את תמונת הילד היוצא בידיים מורמות מתוך הבונקר הבוער בגטו וארשה כשמולו ניצב חייל נאצי המכוון לעומתו רובה.

****  רגע לשיח:

* מה עולה בכם כשאתם רואים את התמונה?
* חשוב לתת מקום לקולות השונים שיעלו ולחיבור לרגשות, לא נסתפק בתגובה ראשונית אלא נדובב את המשיבים: "ספר לי עוד..", "מה זה אומר לך?", "איך זה מתקשר אליך היום?" וכד'

 ממגוון הרגשות שיעלו נתמקד בתחושת חוסר האונים.

רגע לשיח:

* תחושת חוסר האונים, מה היא מעוררת בנו? מתי הרגשתם כך?
* איך מתמודדים איתה?

**לימוד חלק א' – מליאה:**

* בסדנה נפגוש סיפורים יהודיים מתקופות שונות – מהשואה וגם מתקופה קדומה הרבה יותר, נבחן איך התמודדו עם תחושת חוסר האונים והכאב ונשאל עד כמה הסיפורים רלוונטיים גם לימינו.
1. **עבדים היינו?!**

**בעיר קובנה שבליטא חיו ערב מלחמת העולם השניה כ35,000 יהודים, [רבע מכלל האוכלוסיה בעיר!].**

**ב1941 נכבשה העיר על ידי הנאצים והחלו פרעות ביהודים. כ6000 נרצחו בחודשים הראשונים ושאר היהודים נדרשו להצטופף בגטו.**

**כל תושבי הגטו החל מגיל 12, אולצו לעבוד בעבודות כפייה, בתנאים קשים.**

**הנאצים לא הסתפקו בעבודת היהודים למען הצבא הגרמני וערכו אקציות – בהן תפסו אלפי יהודים ושלחו אותם למחנות השמדה.**

**באחד הבקרים כשהגיעו היהודים להתפלל בבית כנסת מאולתר שהקימו, עלה להתפלל חזן זקן וירא שמיים. התפילה התחילה כשהחזן מוביל את המתפללים.**

**לפתע השתרר שקט, החזן עצר את תפילתו... כולם התפלאו מה קרה לו לחזן, ואז פנה החזן הזקן אל הקהילה ואמר: כעת צריך אני לומר "שלא עשני עבד", אינני יכול לומר את הברכה הזאת. איך אוכל להודות לאלוקים על חירותי בשעה שאני אסיר וצפוי למוות? רק מטורף יוכל לומר עכשיו את התפילה הזאת....**

רגע לשיח:

* מה הייתם עונים לשאלת החזן?

**הרב השיב בפשטות: חלילה לנו מלבטל עכשיו את הברכה שהיהודים ברכו בכל הדורות. האויבים שלנו רוצים להפוך אותנו לעבדים. הם אולי שולטים בגופנו, אבל לא בנשמותינו. באמירת הברכה היום נראה להם שגם כאן אנחנו מסרבים להיכנע. אנחנו אנשים חופשיים, הנתונים בשבי באופן זמני, ומצפים לישועה.**



רגע לשיח:

* מה מציע הרב לחזן ולבני הקהילה?

[תשובה אפשרית: לבחור להרגיש חופשיים בנשמה, לדעת/להאמין שהשבי הוא זמני ולצפות לישועה]

* מה נדרש מאדם כדי לקבל את דרך הראייה של הרב?

[תשובה אפשרית : גבורה, להתגבר על הקושי הנוכחי להמשיך לצפות לישועה.]

* מה יכול לעזור לגייס את הכוחות הנדרשים להחליף את תחושת חוסר האונים בתקווה ובצפיה לישועה? [תשובה אפשרית : פרספקטיבה, ציפיה לטוב, אנשים אחרים שעוזרים לי לראות את מה שקשה לי לראות..]

**לימוד חלק ב' – בחברותות** - איך מקימים אדם?

* בקבוצות קטנות קראו את הסיפור מהתלמוד, על יחסים בין אנשים כשהאחד סובל...
הסיפור מחולק למספר חלקים, לאחר כל חלק עיצרו ושוחחו בינכם על השאלה שמופיעה בדף.

****

 **תַּלְמוּד בָּבְלִי**: הוא אחד משני ה[תלמודים](https://he.wikipedia.org/wiki/%D7%AA%D7%9C%D7%9E%D7%95%D7%93) המפרטים את הגותם ה[הלכתית](https://he.wikipedia.org/wiki/%D7%94%D7%9C%D7%9B%D7%94) וה[אגדית](https://he.wikipedia.org/wiki/%D7%90%D7%92%D7%93%D7%94_%28%D7%99%D7%94%D7%93%D7%95%D7%AA%29) המרכזית של חכמי [ישראל](https://he.wikipedia.org/wiki/%D7%99%D7%94%D7%95%D7%93%D7%99%D7%9D) בבבל

 ובארץ ישראל,על המשנה. נערך בשנת 400 לספירה בקירוב.

 **רבי יוחנן** היה מגדולי ה[אמוראים](https://he.wikipedia.org/wiki/%D7%90%D7%9E%D7%95%D7%A8%D7%90%D7%99%D7%9D), בכיר אמוראי [ארץ ישראל](https://he.wikipedia.org/wiki/%D7%90%D7%A8%D7%A5_%D7%99%D7%A9%D7%A8%D7%90%D7%9C) בדור ראשון, וראש [ישיבת טבריה](https://he.wikipedia.org/w/index.php?title=%D7%99%D7%A9%D7%99%D7%91%D7%AA_%D7%98%D7%91%D7%A8%D7%99%D7%94&action=edit&redlink=1) במשך עשרות שנים.

 **רבי חייא בר אבא** [אמורא](https://he.wikipedia.org/wiki/%D7%90%D7%9E%D7%95%D7%A8%D7%90%D7%99%D7%9D) מהדור השלישי שנולד ב[בבל](https://he.wikipedia.org/wiki/%D7%91%D7%91%D7%9C), עלה ל[ארץ ישראל](https://he.wikipedia.org/wiki/%D7%90%D7%A8%D7%A5_%D7%99%D7%A9%D7%A8%D7%90%D7%9C) ולמד אצל [רבי יוחנן](https://he.wikipedia.org/wiki/%D7%A8%D7%91%D7%99_%D7%99%D7%95%D7%97%D7%A0%D7%9F).

 **אמוראים** : חכמי ישראל שפעלו בין חתימת המשנה לחתימת התלמוד הבבלי בשני מרכזים עיקריים, בבל וארץ ישראל.

1. **רבי חייא בר אבא חלה. נכנס אליו רבי יוחנן.**

**אמר לו: חביבים עליך יסורים?**

**אמר לו : לא הם ולא שכרם.**

**אמר לו: תן לי ידך. נתן לו ידו והקימו.**

* + איך אתם מבינים את הביטוי "נתן לו ידו והקימו"

[ תשובה אפשרית : עזר לו? / הבריא אותו? [

1. **רבי יוחנן חלה, נכנס אליו רבי חנינא.**

**אמר לו: חביבים עליך יסורים?**

**אמר לו: לא הם ולא שכרם.**

**אמר לו: תן לי ידך. נתן לו ידו והקימו.**

* שימו לב – רבי יוחנן שבסצנה הקודמת הקים את החולה, כעת חולה בעצמו ורבי חנינא מקים אותו.
	+ איזו מן קהילה מתאר הסיפור?

[ תשובה אפשרית :קהילה אכפתית ואחראית – אחד מקים את חברו]

* + מה המשמעות של לתת יד?
	+ למה אנו מתכוונים בביטוי "לתת יד"?
1. **אמרו, שיקים רבי יוחנן את נפשו?!**
* איך אתם מבינים את השאלה - "יקים רבי יוחנן את נפשו"?

[ תשובה אפשרית :מדוע ר' יוחנן שמצליח להקים את רבי חייא, לא מצליח להקים את עצמו]

1. **אלא אומרים: 'אין חבוש מתיר עצמו מבית האסורים'.**

 (ע"פ תלמוד בבלי, מסכת ברכות)

* **"אין חבוש מתיר עצמו מבית אסורים."** נסחו משפט זה במילים פשוטות

[ תשובה אפשרית :אדם לא יכול להציל את עצמו ]

* מדוע פעמים רבות אדם לא יכול להציל את עצמו?
* ספרו על מקרה שבו מישהו נתן לכם יד או אתם נתתם יד למישהו אחר? מתי קרה? איך הרגשתם לקבל עזרה/ לתת עזרה?
* לאחר הלימוד בחברותא בקשו מהתלמידים לשתף בתובנות שעלו בקבוצות.
* בשיח במליאה כדאי להוסיף שאלות נוספות:

 רגע לשיח:

* איך הבנתם את השאלה "חביבים עליך ייסורים" – האם יכול להיות שיש מי שיגיד כן לשאלה שכזו?
* מה לפי הסיפור הדרך בה אדם יכול לקום מחולי ומקושי?
* נסיים את השיח על הסיפור באיסוף דוגמאות ממצבים בהם התלמידים חשו חסרי אונים, שאינם יכולים לקום מקושי [שימו לב שכולם הבינו שאני מדברים במטאפורות ולא רק בקימה פיזית].
* אם כן ראינו גם בסיפור על הזקן בגטו קובנה בו הרב עוזר לו להתפלל ובעצם נותן לו תקוה, וגם בסיפור על החכמים החולים שבלי קהילה אנחנו לא יכולים להתקיים,
* **גם החטופים ובני המשפחות – צריכים תקוה, איך אנו הקהילות שמסביב יכולים לתת יד?**

**אסיף:**

**אפשרות א' – סיפורו של האדמו"ר מצאנז שייסד את ביה"ח מעייני הישועה :**

* קיראו בקול את הקטע ובארו מילים קשות ולאחר מכן בקשו מהתלמידים לקרוא שוב את הקטע ולסמן ביטויים / משפטים שמתקשרים בעיניהם ללימוד:

**בתקופת מלחמת העולם השניה שכל האדמו"ר מצאנז – את אשתו ו-11 ילדיו, ונשלח לעבודות כפיה ששרד אותן בקושי.**

**כשנשאל כיצד הצליח להתגבר על ייסורי האיוב הללו, הסביר: "איבדתי את כל משפחתי, איבדתי את הכל – אבל את האמונה לא איבדתי".**

**האדמו"ר נישא בשנית, ונולדו לו 7 ילדים נוספים. ב-10 אצבעותיו ייסד את חסידות צאנז המפוארת, שנכחדה בשואה כמעט לחלוטין. בשנת תש"ך, עלה לישראל. בארץ ישראל ייסד את 'קרית צאנז' בנתניה, כמו כן ייסד את בית החולים הדתי לניאדו, בית ספר לאחיות ומוסדות ליתומים.**

**את היסוד להקמת בית החולים, הסביר פעמים רבות תוך סיפור אישי מימות השואה הנוראה:**

"**אני זוכר שירו בי ביד. פחדתי ללכת למרפאה שהחזיקו הנאצים על אף שגם שם היו רופאים. ידעתי שאם אכנס לשם לא אצא חי לעולם. כשירו בי ונפצעתי, מה עשיתי? למרות הפחד מהנאצים, ניגשתי לעץ, קטפתי עלה והידקתי אותו בחוזקה על הפצע כדי שיעצור את הדם. אח"כ קטפתי ענף וקשרתי אותו מסביב לפצע כדי שהעלה יחזיק מעמד. ה' עזר, תוך 3 ימים הבראתי. אז קיבלתי על עצמי שאם ה' ייתן לי חיים ואבריא, שהרי נראיתי אז כמו מוזלמן, ואצא מכאן מהרשעים הללו, אבנה בית חולים שיהיה מיוסד על כך שהרופאים והאחיות יאמינו שיש אלוקים בעולם, וידעו שכשניגשים לרפא חולה, עושים את המצווה הגדולה ביותר בתורה".**



רגע לשיח:

לו הייתם פוגשים את האדמור איזו שאלה או אמירה הייתם רוצים להפנות אליו.

**אפשרות ב'** – **צמיחה מתוך משבר – הרב זקס:**

* קיראו בקול את הקטע ובארו מילים קשות ולאחר מכן בקשו מהתלמידים לקרוא שוב את הקטע ולסמן ביטויים / משפטים שמתקשרים בעיניהם ללימוד



**הרב זקס:** הרב יהונתן זקס היה הוגה דעות יהודי – בריטי. כיהן כרב ראשי באנגליה בין 1991 – 2013. היה פעיל

 בדיאלוג בין – דתי בממלכה הבריטית, ועסק בחשיבותה של האמונה היהודית בעולם המודרני.

**אחרי כל טרגדיה בתולדות ישראל בא גל חדש של יצירתיות. חורבן בית ראשון הוביל לחידוש מקומה של התורה בחיי העם, במפעל של עזרא ונחמיה. חורבן בית שני הצמיח את היצירות הגדולות של התורה שבעל פה – המדרש, המשנה ושני התלמודים...**

**הקטסטרופה הגדולה מכולן הובילה לגדולה שבלידות מחדש: רק שלוש שנים אחרי שהביט באישוני מלאך המוות באושוויץ, בברגן־בלזן ובטרבלינקה, הגיב עם ישראל באישור חסר תקדים של החיים, ושל חייו הלאומיים, בהכרזה על מדינת ישראל. היהודים לא נכנעו לכישלון ולייאוש.**

**בסינית, אותו סימן־כתב מציין "משבר" ו"הזדמנות". אולי משום כך שורדת הציוויליזציה הסינית שנים רבות כל כך.
העברית אופטימית אפילו יותר מהסינית: "מַשבֵּר" הוא גם כיסא היולדת. הרפלקס היהודי הוא לראות תקופות מצוקה כצירי לידה. משהו חדש נולד.
איננו יכולים לשנות את העבר, אבל באמצעות זיכרון העבר אנו יכולים לשנות את העתיד. ואף כי איננו יכולים להחזיר את המתים אל החיים, אנו יכולים לפעול כדי להבטיח שהם לא מתו לשווא.**

הרב זקס

רגע לשיח:

* סמנו בקטע ביטויים שקשורים לשיח שקיימנו.
* מה אנחנו יכולים ללמוד למשבר שהתחיל ב7.10?
* **סיכום ה”פ.ל.א “**
* ב**פתיח** הגבנו לתמונה המוכרת של ילד בשואה מרים ידיים.
* ב**לימוד** נגענו בשאלת השעבוד הפיסי והחירות הרוחנית. למדנו על יכולת הזולת לעזור לאדם סובל.
* וב**אסיף** נחשפנו לסיפורו המופלא של האדמו"ר מצ'אנז

 או התבוננו על משברים וצמיחות לאורך ההסטוריה היהודית.

* סבב סיכום – עם מה אני יוצא מהלימוד ?

או – יצירת כרזה כיתתית : משפט השראה שאנחנו לוקחים מהלימוד.

**נספחים :**

**נספח 1 – הרחבה למורה לסיפור התלמודי :**

הרחבות למורה, ע"פ פרשנות של רות נצר:
הטקסט כולו מבטא את ההכרה שאדם יכול לבחור להיות ביסורים ואפילו לחוש שחביבים עליו יסורים, כעין עמדה מזוכיסטית, או עמדת ענישה עצמית, אולי מתוך אמונה שבעולם הבא יזכה בשכר על יסוריו, ואולי כי יש לו רווח משני מחוליו. כגון שיהיה פטור מעבודה ודרישות החיים, וכגון שיבואו לבקרו וירחמו עליו. זו עמדת פסיביות, קוֹרבָּנוּת, והימנעות מהתמודדות.
ואם זאת הטקסט מביא את ההכרה שהאדם יכול לקום מחוליו, ושלשם כך הוא זקוק:

1. להימנע מלחבב את יסוריו

2. להיות בעמדה של בחירה בהחלמה.

3. למישהו אחר שיסייע, כי כידוע "אין חבוש מוציא עצמו מבית האסורים".

4. להושיט את ידו ולהיענות למסייע לו, לאדם אחר, שיפעיל את היד התקיפה.

יש כאן עמדה שוויונית של המטפל והמטופל. רבי יוחנן מסייע לאחרים שחלו בדיוק באותו האופן שסייעו לו. המטפל בחולי הוא מי שבעצמו חלה וטופל.

האדם אינו יכול להפעיל את עמדת הריפוי לעצמו לבדו, שכן הוא זקוק לממד הבין אישי של אחווה, למפגש האנושי האכפתי, הדואג, הרוצה לסייע והמסייע ככל יכלתו.

**נספח 2 - : ה–7 באוקטובר היה שואה? – דינה פורת**

יועצת אקדמית של "יד ושם", ופרופסור אמריטה באוניברסיטת תל אביב] פורסם בעיתון הארץ:

23.10.23כשבועיים לפני 7 באוקטובר פירסמו הארגונים היהודיים והישראליים העוסקים בהנצחת זכר השואה בארץ, ו"יד ושם" בראשם, גילוי דעת משותף שכותרתו: "לא להשוות לשואה". הם הביעו התנגדות נחרצת להשוואה שחזרה ונשמעה מימין ומשמאל, בין גורמים בעם היהודי ובמדינת ישראל ומעשיה לבין הנאצים והשואה. אפשר להוסיף, שלמעשה היא נשמעה בשיח הציבורי בכלל. גילוי הדעת הדגיש כי הנאציזם היה תופעה מיוחדת במינה, שבמרכז האידיאולוגיה הגזענית שלו עמדה מטרה ברורה: השמדת העם היהודי, על תרבותו וערכיו. כל מי שמכנה את אנשי המחנה שהוא מתנגד לו "נאצים"; כל מי שאינו מבחין בין גזענות, מגונה ככל שתהיה, או בין ויכוח פוליטי קשה על דמותם של מוסדות המדינה, לבין נאציזם, לא רק פוגע בזיכרון השואה וברגשות הניצולים — הוא פשוט אינו מבין מה היה הנאציזם ומה היתה השואה. כעבור שבועיים פרצו אנשי חמאס את הגדר בין רצועת עזה לבין יישובי העוטף ומעשי הרצח, הביזה, האונס, החטיפות, העלו מיד השוואות לשואה, לפוגרומים שקדמו לה ושלהם עצמם לנאצים. האמירה הנפוצה ביותר היא שאנו עוברים את הזמנים הקשים ביותר מאז השואה. האם זוהי השוואה לשואה ולנאציזם, ויש לצאת בגילוי דעת נוסף נגדה? לדעתי לא. נראה שיש כאן תופעה רחבה שעיקרה אסוציאציות למה שקרה בשואה, ולא השוואה ממש לזמן שבו קהילות יהודיות עמדו אין אונים, ללא הגנה בלי צבא ומדינה, מופקרות בקרב אוכלוסיות שלרוב (לא תמיד( סייעו לרדוף ולרצוח אותן. וזה מול מעצמה שגייסה את כוחה העצום כדי להעביר אותן מן העולם, פשוטו כמשמעו. במסגרת התופעה הזאת, הרווחת בימים האחרונים, ובוודאי תלווה את השיח הציבורי גם בהמשך, ניתן ביטוי לאסוציאציות שהאירועים מעלים. אירועי השואה ונושאים המשיקים להם נמצאים תמיד בתודעה האישית והקולקטיבית של ישראלים ושל יהודים רבים ברחבי העולם, ומוזכרים בארץ בערוצי התקשורת. המשוררת דליה רביקוביץ הגדירה את השואה כרימון יד שהתפוצץ, וכל אחד מאתנו נושא רסיס ממנה: אם שהתחבאה עם תינוקת במשך 27 שעות ללא מים ומזון, מתפללת שהילדה לא תבכה; משפחות שלמות שנטבחו; תחושת חוסר אונים מול כוחות עדיפים. לא לחינם השואה כונתה כך. שואה היא ביטוי תנ"כי שפירושו כוח טבע שנופל עליך בלי שיכולת להתכונן לבואו. מקומות העולים באש ונמחקים פיזית, הגנה וגבול שנחשבו בטוחים קורסים והביטוי "גבולות אושוויץ" שטבע אבא אבן במלחמת ששת הימים שב ועולה. הבסיס לאכזריות של אנשי החמאס אינו רק תאוות כיבוש והרס, אלא גם דה־הומניזציה של יהודים וישראלים שתעמולה וחינוך של שנים החדירו עמוק. אמנת החמאס תרמה לדה־הומניזציה. האמנה, שנכתבה ב–,1988 כמעט שלא הוזכרה בשבוע החולף בארץ. אולי משום שאינה ידועה דיה או מפני שב–2017 פורסמה אמנה מרוככת, המבחינה בין ישראלים ליהודים (שנגדם אין מאבק), אשר יצרה לארגון תדמית מתונה, כאילו פניו להסדר. באמנה המקורית הדה־הומניזציה ברורה: היהודים אחראים לכל רעה בעולם, הם שולטים בו למעשה באמצעות כספם, והפרוטוקולים של זקני ציון הם אמת לאמיתה. המטרה היא סיום מוחלט של "הפרויקט הציוני", באמצעות כוח וג'יהאד, לא בהסכמים והסדרים. השאלה האם האמנה המרוככת נועדה להטעות ולהרדים קיבלה תשובה ברורה ב–7 באוקטובר. אבל גם רבים וטובים שלא קראו אותה מבטאים תחושה עמוקה שנפתחה מתקפה כוללת שהתכוננו לקראתה שנים. ביסוד ההכנה עמד טיפוח שנאה יוקדת לשטן שהם בראו בדמיונם, כפי שבראה האידיאולוגיה הנאצית בשעתה, ולכן העם היהודי שוב בסכנה, והמלחמה היא מלחמת קיום, לא פחות. ייתכן שהשוואת חמאס לדאעש תתפוס עוד מעט את מקום ההשוואה לשואה, או לפחות תתקיים במקביל. ייתכן שזאת ההשוואה הנכונה. בינתיים אפשר לקבל בהבנה את האסוציאציות לשואה העולות עכשיו, כי הן שונות בתכלית מן השימוש הפוליטי שנעשה בהשוואות לפני מלחמה זו, שנגדו יצא גילוי הדעת. אמירות כמו "עברנו שואה נוספת", או "מה שקורה הוא פשוט שואה", מבטאות חרדה וזעם על מה שאירע בשבת השחורה, לא באמת אמירה שהשואה חוזרת. הרי אנו חיים עכשיו במדינה ריבונית שיודעת להגן על עצמה. רוח ההתנדבות והנתינה מלכדת את הציבור, וזה הבדל מכריע בין אז להיום, בין שם לכאן. ונסיים ב"כאן". מי שמאזין לרדיו, המסיים את מהדורות החדשות בהדגשת המלים "אנחנו כאן", עשוי להיזכר במלותיו של המנון הפרטיזנים "מיר זיינען דא" — אנחנו פה.